Diari Oficial de la Generalitat Valenciana


Sumari del DOGV 5992, del 14-04-2009 (2009/3883)

ORDE de 25 de març de 2009, de la Conselleria d'Educació, per la qual es convoquen ajudes per a finançar activitats de les federacions i associacions d'alumnes de centres docents no universitaris de la Comunitat Valenciana, sostinguts amb fons públics durant l'any 2009.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5992

Data del DOGV
:   14-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3883


Data del document
:   25-03-2009

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * alumne
    * alumnat
    * suport econòmic
    * associació

ORDE de 25 de març de 2009, de la Conselleria d'Educació, per la qual es convoquen ajudes per a finançar activitats de les federacions i associacions d'alumnes de centres docents no universitaris de la Comunitat Valenciana, sostinguts amb fons públics durant l'any 2009. [2009/3883]
El Decret 127/1986, de 20 d'octubre, del Consell de la Generalitat Valenciana (DOGV núm. 462, de 10 de novembre), pel qual es regulen les associacions d'alumnes en centres docents no universitaris de la Comunitat Valenciana, contempla, en l'article 17, la concessió de les ajudes i subvencions conforme a criteris de publicitat, concurrència i objectivitat, dins de les disponibilitats pressupostàries.
L'Orde de 2 d'agost de 1988 de la Conselleria de Cultura, Educació i Ciència (DOGV núm. 886, de 18 d'agost de 1988) desenrotlla el que disposa l'article 10 del Decret 127/1986.
Entre els principis que inspira el Decret 234/1997, de 2 de setembre (DOGV núm. 3073 de 8 de setembre de 1997), pel qual s'aprova el reglament orgànic i funcional dels instituts d'Educació Secundària, destaca la concepció participativa de l'activitat escolar i la gestió dels centres. La dita participació s'articula a través del consell escolar del centre, en el qual els distints sectors de la comunitat promouen, dirigixen i supervisen el seu propi projecte educatiu.
En este context, l'alumnat del centre ocupa un lloc destacat com a entitat per a la participació i col·laboració en el funcionament del centre educatiu, a través dels seus òrgans. En este sentit, no podrien exercir les funcions que els són pròpies, ni exercir l'adequada representació en els diferents nivells participatius que la normativa vigent els proporciona en els consells escolars, el Consell Escolar Valencià i la Mesa d'Alumnes, si les associacions d'alumnes es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les federacions que les representen.
El caràcter limitat dels recursos disponibles per a les ajudes, la necessitat de procurar l'eficàcia en el gasto i l'enfortiment del moviment associatiu de l'alumnat, aconsellen restringir la concessió de subvencions a les federacions d'àmbit provincial o superior, que agrupen un nombre significatiu d'entitats, tot això sense perjuí que dites mesures redunden més directament en els projectes d'activitats de les associacions d'alumnes, coordinades per les seues federacions a fi que la participació d'estes entitats en els centres educatius sostinguts amb fons públics de la Comunitat Valenciana fomente i consolide el moviment associatiu de l'alumnat.
Les ajudes tenen com a finalitat sufragar els gastos de les federacions d'associacions d'alumnes que es produïsquen amb ocasió de la realització d'activitats encaminades a fomentar la participació de l'alumnat en la gestió i en el control dels centres; també ha de considerar-se que les entitats tenen uns gastos produïts pel funcionament dels seus servicis administratius bàsics, per la qual cosa s'entén oportú subvencionar els citats gastos.
La consolidació del moviment associatiu de l'alumnat de centres docents no universitaris de la Comunitat Valenciana, sostinguts amb fons públics, fa oportú oferir una quantitat pressupostària destinada a fomentar, amb caràcter prioritari, els projectes d'activitats de les associacions d'alumnes, els fins de les quals i els àmbits d'actuació es realitzen en zones de condicions socioeconòmiques desfavorides, així com les federacions que comprenguen associacions de tal caràcter o ostenten més àmplia representativitat per raó d'afiliació.
La transparència i el rigor que han d'informar la gestió de fons públics exigixen l'adopció de mesures dirigides a assegurar que les ajudes es destinen a les finalitats previstes, respectant la normativa vigent.
D'acord amb el que s'exposa i davant de la necessitat d'aprofundir i estendre la cultura de la participació a fi d'aconseguir una presència activa, dinàmica i real de l'alumnat, tant en els centres educatius com en els estaments educatius i prenent en consideració la proposta majoritària de la Mesa d'Alumnes, es fa necessari finançar a les federacions i associacions d'alumnes de centres docents no universitaris de la Comunitat Valenciana, sostinguts amb fons públics.
A tal fi i en ús de les facultats que em conferix l'article 28 de la Llei 5/1983, de 30 de desembre, del Consell, l'article 47.3 del Text Refós de la Llei Hisenda Pública de la Generalitat Valenciana, i vista la proposta de la secretària autonòmica d'Educació, amb data 17 de febrer de 2009 i de conformitat amb esta,
ORDENE
Primer
1. Convocar ajudes per a subvencionar els gastos ocasionats pel funcionament i les activitats exercides durant l'any 2009, per:
a) Les federacions amb àmbit d'activitat i amb seu a la Comunitat Valenciana inscrites en el cens a què es referix l'Orde de 2 d'agost de 1988, de la Conselleria de Cultura, Educació i Ciència, en la data que finalitze el termini de sol·licituds de la present convocatòria, i que representen almenys el 20% de les associacions d'alumnes dels seus àmbits dins dels nivells d'ensenyança que determina la Llei Orgànica 2/2006, de 3 de maig, d'Educació.
b) Les associacions d'alumnes dels seus àmbits dins dels nivells d'ensenyança que determina la Llei Orgànica 2/2006, de 3 de maig, d'Educació, que estiguen legalment constituïdes i inscrites en el cens segons dictamina l'article 10.2 del Decret 127/1986, de 20 d'octubre, i l'article 2 de l'Orde de 2 d'agost de 1988, de la Conselleria de Cultura, Educació i Ciència, en la data que finalitze el termini de sol·licituds de la present convocatòria.
2. Les federacions i associacions d'alumnes hauran d'assumir les finalitats següents:
a) Realitzar activitats que promoguen la inserció laboral, la no-violència en les aules, l'intercanvi d'activitats entre centres docents, la integració de la dona, la integració dels sectors més desfavorits, el medi ambient, la salut de l'alumnat, etc.
b) Promoure les activitats extraescolars amb un clar interés educatiu.
c) Realitzar activitats culturals, esportives i de foment de l'acció cooperativa i de treball en equip.
d) Expressar l'opinió dels alumnes en tot allò que afecte a la seua situació en els centres.
e) Assistir els alumnes en l'exercici del seu dret a intervindre en el control i la gestió dels centres sostinguts amb fons públics.
f) Facilitar l'exercici dels drets dels alumnes reconeguts per la legislació vigent.
g) Promoure la participació de l'alumnat en els centres docents a través dels corresponents òrgans col·legiats.
h) Impulsar la participació en associacions d'estudiants no universitaris i la seua representació davant dels òrgans col·legiats corresponents.
Segon
L'import global màxim destinat a les ajudes a què es referix la disposició primera de la present orde és de 66.930 euros.
La quantitat citada s'abonarà a càrrec de la línia de subvenció T3117000 de l'aplicació pressupostària 18.66.46.036.62 de l'exercici econòmic 2009 i es distribuirà de la manera següent:
a) Entre les federacions a què es referix la present orde, 56.930 euros.
b) Entre les associacions d'alumnes assenyalades en l'apartat primer, 10.000 euros, distribuïts en 25 ajudes de 400 euros.
Tercer
La present convocatòria no necessita de la notificació a la Comissió Europea, per no reunir els requisits de l'apartat 1 de l'article 87 del Tractat CE, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
Quart
Aprovar les bases per les quals es regix la convocatòria incloses com annex I, així com els models continguts en els annexos II, III i IV.
DISPOSICIONS FINALS
Primera
Es delega en la Secretaria Autonòmica d'Educació de la Conselleria d'Educació la competència per a resoldre la present convocatòria d'ajudes.
Segona
La present orde produirà efectes des de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107,116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interosar potestativament un recurs en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la Conselleria d'Educació en el termini d'un mes a comptar des de l'endemà de la publicació.
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 25 de març de 2009
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria d'ajudes
Primera. Objecte de les ajudes
L'objecte de les ajudes és coadjuvar al funcionament i realització d'activitats per part de les federacions i associacions d'alumnes.
Queden compreses les activitats efectuades durant l'any 2009 fins al terme concedit per a la justificació dels gastos de les activitats previstes en els respectius projectes.
Segona. Sol·licitants
Podran sol·licitar les ajudes les federacions i associacions d'alumnes a què es referix l'apartat primer de la present orde, que reunisquen els requisits següents:
1. Tindre establida la seu i l'àmbit d'activitat a la Comunitat Valenciana.
2. Estar legalment constituïdes i inscrites en el cens segons dictamina l'article 10.2 del Decret 127/1986, de 20 d'octubre, i l'article 2 de l'Orde de 2 d'agost de 1988, de la Conselleria de Cultura, Educació i Ciència.
3. En el cas de les federacions, estar integrades únicament per associacions d'alumnes legalment constituïdes.
4. En el cas de les associacions, estar integrades únicament pels alumnes que estiguen matriculats en centres docents no universitaris de la Comunitat Valenciana, sostinguts amb fons públics.
Els sol·licitants hauran d'atindre's al que disposa l'article 13 de la Llei 38/2003, de 17 de novembre, General de Subvencions (BOE de 18.11.2003).
Tercera. Òrgans competents
La gestió de les ajudes per a finançar activitats de les federacions i associacions d'alumnes de centres docents no universitaris correspondrà a la Secretaria Autonòmica d'Educació, sent competent per a l'ordenació i instrucció dels expedients de concessió el Servici de Relacions Institucionals i Participació Social.
L'òrgan competent per a l'atorgament de les ajudes serà la Secretaria Autonòmica d'Educació, per delegació del conseller d'Educació.
Quarta. Sol·licituds i documentació
Les sol·licituds es dirigiran a la Conselleria d'Educació i podran presentar-se en el Registre General d'esta, en el Registre de les direccions territorials d'Educació, o en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que la sol·licitud es presentara en algun dels registres no pertanyents a la Conselleria d'Educació, es recomana comunicar-ho per fax al número 96 386 65 33 o telegrama al Servici de Relacions Institucionals i Participació Social d'esta Conselleria l'endemà de la presentació.
La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, en desenrotllament del que establix la Llei 24/1998, de 13 de juliol, del Servici Postal Universal i de la Liberalització dels Servicis Postals.
A les sol·licituds, ajustades al model oficial que figura com a annex II a la present orde, s'adjuntarà la documentació següent:
1. Projecte d'activitats per al qual se sol·licita l'ajuda i pressupost per al seu finançament.
2. Certificat de l'acord que acredita la representació de la persona firmant de la sol·licitud.
3. Fotocòpia del codi d'identificació fiscal de l'entitat sol·licitant.
4. Certificat que no s'ha produït cap variació respecte als assentaments practicats en el cens que regula l'Orde de 2 d'agost de 1988, de la Conselleria de Cultura, Educació i Ciència.
5. Les associacions hauran de presentar certificat expedit per la Direcció Territorial d'Educació de cada província, acreditatiu de la seua inscripció en el cens.
6. Per a les federacions, documents que acrediten estar al corrent de les obligacions tributàries i davant de la Seguretat Social, en els termes que establixen els articles 22 i 23 del Reial Decret 887/2006 de 21 de juliol (BOE núm. 176 de 25 de juliol de 2006), i hauran d'aportar la documentació següent:
6.1. Certificat de la Seguretat Social, d'estar al corrent o exempta de les obligacions de seguretat social.
6.2. Certificat de l'Agència Tributària, d'estar al corrent o exempta de les obligacions tributàries davant de l'administració central.
6.3. Certificat de la Conselleria d'Economia, Hisenda i Ocupació d'estar al corrent o exempta de les obligacions tributàries davant de l'administració autonòmica.
Si la sol·licitud no reunix els requisits exigits es requerirà a l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució en què es declare esta circumstància, amb indicació dels fets produïts i les normes aplicables.
El termini per a la presentació de sol·licituds finalitzarà el 15 de maig de 2009.
Quinta. Criteris per a la concessió d'ajudes a les federacions d'alumnes
La Comissió Avaluadora valorarà les sol·licituds presentades, fins a un màxim de 10 punts, d'acord amb els criteris següents:
- Característiques del projecte, fins a un màxim 5 punts.
- Nombre d'associacions d'alumnes que les integren, segons conste en el cens a què es referix l'Orde de 2 d'agost de 1988, de la Conselleria de Cultura, Educació i Ciència, fins a un màxim de 5 punts.
Sexta. Criteris per a la concessió d'ajudes a les associacions d'alumnes
La Comissió Avaluadora valorarà els projectes d'activitats presentats, fins a un màxim de 5 punts, d'acord amb els criteris següents:
- Per activitats dirigides a col·laborar amb el centre en les activitats d'estos, fins a un màxim d'1 punt.
- Per activitats dirigides a promoure la participació dels alumnes en els consells escolars, fins a un màxim d'1 punt.
- Per activitats dirigides a assistir els alumnes en l'exercici del seu dret a intervindre en el control i la gestió dels Centres, fins a un màxim d'1 punt.
- Per activitats dirigides a impulsar la participació en associacions juvenils, fins a un màxim d'1 punt.
- Per activitats culturals i esportives fins a un màxim d'1 punt.
2. D'acord amb el barem anterior es formarà una llista ordenada de major a menor puntuació. Les vint-i-cinc primeres de la llista resultaran adjudicatàries de l'ajuda.
Sèptima. Resolució
Correspondrà a la Secretaria Autonòmica d'Educació, per delegació del conseller d'Educació, la resolució de la convocatòria a proposta de la Comissió Avaluadora integrada per:
- El cap o cap del Servici de Relacions Institucionals i Participació Social o persona en qui delegue, que actuarà de president.
- Un funcionari o funcionària que preste els seus servicis en el Servici de Relacions Institucionals i Participació Social, que actuarà de secretari, tenint veu i vot.
- Un funcionari o funcionària que preste els seus servicis en l'Àrea de Centres Docents de la Direcció General d'Ordenació i Centres Docents.
- Un funcionari o funcionària que preste els seus servicis en l'Àrea d'Ordenació de la Direcció General d'Ordenació i Centres Docents.
El Servici de Relacions Institucionals i Participació Social, a la vista de l'informe emés per la Comissió Avaluadora, elevarà proposta de resolució a la Secretaria Autonòmica d'Educació, que dictarà resolució definitiva de concessió de les ajudes.
La resolució definitiva de concessió o denegació de les ajudes es dictarà i publicarà en el termini màxim dels sis mesos a comptar des de l'endemà de la publicació de la present orde. Si transcorregut este no s'haguera dictat, s'entendran desestimades les sol·licituds, sense perjuí del que es dispose quan recaiga resolució expressa, de conformitat amb l'article 43.4 de la Llei 30/1992.
La resolució definitiva de concessió de les ajudes serà publicada en el Diari Oficial de la Comunitat Valenciana, amb expressió de les circumstàncies previstes en l'article 18.1 de la Llei 38/2003 de 17 de novembre, General de Subvencions.
Octava. Adjudicació i pagament de les subvencions
Les ajudes s'atorgaran en funció dels criteris de les bases quinta i sexta i podran ser subvencionats la totalitat o una part dels gastos pressupostats. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol Administracions o ens públics o privats, nacionals, de la Unió Europea o d'organismes internacionals, sense perjuí que en cap cas podran ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
El pagament de les subvencions es realitzarà íntegrament després de l'adjudicació i una vegada les entitats beneficiàries hagen justificat l'activitat subvencionada i el gasto, presentant els documents a què es referix la base novena, segons el model que figura en l'annex III.
Tant per a les associacions d'alumnes com per a les federacions d'associacions d'alumnes el termini de presentació dels justificants de gasto finalitzarà el 30 d'octubre de 2009.
Si dels justificants de gastos presentats resultara un import inferior a l'ajuda concedida, es procedirà a la reducció automàtica de la subvenció, en la quantia necessària perquè l'ajuda no excedisca del gasto justificat.
Si el nombre d'associacions d'alumnes sol·licitants i que complisca els requisits per a accedir a estes ajudes és inferior a 25, la quantitat sobrant fins a arribar a l'import global de 10.000 euros destinat a les ajudes es distribuirà proporcionalment a parts iguals entre les associacions d'alumnes que resulten beneficiàries, sempre que les quanties adjudicades no excedisquen del gasto pressupostat per cada associació.
Novena. Justificació de les ajudes
Les organitzacions beneficiàries hauran de presentar, segons el model que figura en l'annex III, la següent documentació justificativa:
1. Presentar un informe-memòria de totes les activitats realitzades, que arreplegue i avalue els resultats.
2. Presentar un certificat de la secretaria de la federació o associació acreditatiu del fet que el gasto s'ha produït per a possibilitar cada una de les activitats.
3. Presentar els justificants (factures, rebuts, etc.), que acrediten la realització dels gastos per als quals es va concedir l'ajuda d'acord amb la legislació vigent. Així mateix, haurà de presentar una relació dels justificants aportats.
Les factures o justificants presentats hauran de ser originals o fotocòpia compulsada i seran emesos a nom de la federació o associació d'alumnes, no sent vàlida la justificació que es realitze amb document expedit a nom d'una altra entitat distinta.
Per a acreditar els gastos derivats del personal es presentarà la corresponent nòmina segons el model oficial, en original o fotocòpia compulsada.
Quan es tracte de justificar les col·laboracions ocasionals s'aportaran els rebuts en què consten les dades del perceptor, el seu NIF, el concepte pel qual es retribuïx, així com les dades relatives a la federació o associació d'alumnes beneficiària, segons el model que figura com annex IV.
Els gastos de restauració, hostalatge i desplaçament presentats per les federacions i associacions hauran de justificar-se documentalment per mitjà de factura emesa a nom de l'entitat associativa, a la qual s'acompanyarà certificat de l'organització que descriga el gasto i acredite que este té lloc amb motiu de la realització d'activitats pròpies de l'entitat.
Podrà acompanyar-se, a més, la documentació oficial que acredite el motiu de la realització de l'activitat (assistència a reunions en l'administració, etc.).
No seran objecte d'ajuda els gastos sumptuaris, ni aquells que es referisquen a material inventariable, així com els gastos per activitats pròpies del centre.
4. Aportar un certificat de la secretaria de la federació o associació d'alumnes sol·licitant, on es facen constar els ingressos reals que han produït les activitats objecte de subvenció.
5. Per a les federacions, documents que acrediten estar al corrent de les obligacions tributàries i davant de la Seguretat Social, en els termes que establixen els articles 22 y 23 del Reial Decret 887/2006 de 21 de juliol (BOE núm. 176 de 25 de juliol de 2006), havent d'aportar la documentació següent:
5.1. Certificat de la Seguretat Social, d'estar al corrent o exempta de les obligacions de seguretat social.
5.2. Certificat de l'Agència Tributària, d'estar al corrent o exempta de les obligacions tributàries davant de l'administració Central.
5.3. Certificat de la Conselleria d'Economia, Hisenda i Ocupació d'estar al corrent o exempta de les obligacions tributàries davant de l'administració autonòmica.
Deu. Obligacions dels beneficiaris
Els beneficiaris de les ajudes estaran subjectes a les següents obligacions generals derivades de la normativa vigent sobre ajudes o subvencions públiques.
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.
2. Justificar davant d'esta conselleria, si és procedent, el compliment dels requisits i les condicions, així com la realització de l'activitat i el compliment de la finalitat que determinen la concessió o gaudi de la subvenció.
3. Sotmetre's a les actuacions de comprovació, a efectuar per esta conselleria, si és procedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.
4. Comunicar a esta conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
6. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
7. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
8. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
Onze. Seguiment i control de les ajudes
1. El seguiment de les ajudes concedides és competència de la Secretaria Autonòmica d'Educació, que establirà els procediments adequats per a això, i podrà designar també els òrgans o comissions que considere oportú per a realitzar-lo.
2. Tota alteració, tant de les condicions tingudes en compte per a la concessió d'estes ajudes, com dels requisits i les condicions establits en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
3. Quan, en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.
4. En els supòsits contemplats en l'article 37 de la Llei 38/2003 de 17 de novembre, General de Subvencions, es declararà per resolució, prèvia la substanciació dels tràmits procedimentals oportuns, la pèrdua del dret a la percepció de l'ajuda i, si és procedent, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament.
5. Seran causes d'invalidesa de la resolució de concessió les previstes en l'article 36 de la Llei 38/2003, de 17 de novembre, General de Subvencions.